P6_TA(2005)0137

Humanitarna pomoč beguncem iz Zahodne Sahare

Resolucija Evropskega parlamenta o humanitarni pomoči beguncem iz Zahodne Sahare

Evropski parlament,

- ob upoštevanju svoje resolucije z dne 16. marca 2000 o Zahodni Sahari [1], v kateri je Komisijo pozval, naj poveča humanitarno pomoč saharskim beguncem in saharskemu ljudstvu zlasti z vidika hrane, zdravstva in izobraževanja,

- ob upoštevanju svoje resolucije z dne 23. oktobra 2003 o predlogu splošnega proračuna Evropske unije za proračunsko leto 2004, Oddelek III: Komisija [2], v kateri je od Komisije zahteval, da zagotovi jamstva za učinkovito in neprekinjeno humanitarno pomoč saharskim beguncem,

- ob upoštevanju poročil generalnega sekretarja OZN z dne 20. oktobra 2004 o morebitnem zmanjšanju zaposlenih v MINURSO, vključno s civilnim in upravnim osebjem (S/2004/827), in z dne 27. januarja 2005 o razmerah v Zahodni Sahari (S/2005/49) v katerih je mednarodno skupnost pozval k nadaljnji humanitarni pomoči saharskim beguncem vse dokler ni rešen konflikt v Zahodni Sahari,

- ob upoštevanju predloga Svetovnega programa za prehrano OZN z dne 5. maja 2004 za pomoč beguncem v Zahodni Sahari (WFP/EB.2/2004/4-B/4), ki navaja, da se zaradi zmanjševanja pomoči občutno slabšajo življenjski pogoji saharskih beguncev (zaostajanje v rasti pri otrocih, podhranjenost, slabokrvnost...),

- ob upoštevanju člena 115(5) svojega Poslovnika,

A. ob upoštevanju dejstva, da so se prebivalci Zahodne Sahare v begunskih taboriščih v Alžiriji znašli zaradi nedokončane dekolonizacije in je njihovo preživetje v celoti odvisno od mednarodne humanitarne pomoči,

B. ob upoštevanju vse slabših razmer, v katerih živijo begunci, o čemer je poročala skupina evropskih poslancev, ki so med 3. in 6. marcem 2005 obiskali taborišča saharskih beguncev v bližini Tindoufa na jugozahodu Alžirije,

C. ob upoštevanju poziva, ki so ga v okviru Svetovnega programa za prehrano OZN dne 26. februarja 2005 naslovili na države donatorke, v katerem je navedeno, da naj bi od maja 2005 dalje zaradi prenizkih prispevkov in nezadostne zunanje pomoči Svetovni program za prehrano OZN ne bil več sposoben zagotavljati obrokov s polno energetsko vrednostjo 2100 kcal za 158000 saharskih beguncev, kar bo imelo hude posledice za prehrano in zdravje beguncev, zlasti otrok in žensk,

D. zaskrbljen zaradi dejstva, da bo maja 2005 zmanjkalo zalog hrane, in bo beguncem, ki že tako živijo v pomanjkanju, grozila humanitarna kriza, če ne bodo sprejeti nujni ukrepi za omogočanje ustrezne in hitre pomoči za ublažitev teh hudih razmer,

E. ob upoštevanju dramatičnih posledic, do katerih bi lahko prišlo ob stalnem zmanjševanju pomoči, ki jo Komisija prek Oddelka za humanitarno pomoč (ECHO) namenja pregnanemu saharskemu prebivalstvu (osiromašenje prehranske košarice, slabšanje zdravstvenih in izobraževalnih razmer...),

F. ob upoštevanju znatnega dodatnega prispevka (pri prehrani, zdravilih, izobraževanju, nastanitvi, higieni), ki ga je Komisija do leta 2002 nudila poleg pomoči, ki jo v okviru svojega mandata izvajajo organi OZN,

G. ker je humanitarna kriza v veliki meri posledica neuspešnega iskanja za vse vpletene strani sprejemljive in trajne politične rešitve političnih razmer v Zahodni Sahari,

1. poziva Komisijo, naj nemudoma zagotovi pomoč, ki bi prispevala k odpravljanju težkih razmer, v katerih trenutno živijo saharski begunci;

2. poziva Komisijo, naj poveča količino in vrsto pomoči in to do stopnje iz leta 2002, s čimer bo saharskim beguncem zagotovila prehranski minimum, hkrati pa pozornost še naprej namenjala zdravstvu, izobraževanju, nastanitvi in prevozom;

3. ponovno izpostavlja zahtevo, oblikovano v odstavku 66 svoje zgoraj navedene resolucije z dne 23. oktobra 2003, naj Komisija sprejme ustrezne ukrepe za dejansko zagotavljanje pomoči saharskim beguncem, ki v nobenem primeru ne sme viti prekinjena zaradi povsem upravnih razlogov;

4. poziva Komisijo, naj evropske NVO, ki že imajo izkušnje, poveže pri izvajanju programov ECHO za pomoč saharskim beguncem, s čemer bi lahko zagotovili, da bi bila pomoč, ki jo namenja Evropska unija hitra in učinkovita;

5. poziva Komisijo, naj sodeluje pri krepitvi načinov upravljanja humanitarne pomoči v begunskih taboriščih, pri čemer naj se poveže s saharskimi ustanovami, ustanovljenimi v ta namen;

6. naroči svojemu predsedniku, naj to resolucijo posreduje Svetu, Komisiji, generalnemu sekretarju OZN, maroški vladi, Fronti Polisario in predsedniku Afriške unije.

[1] UL C 377, 29.12.2000, str. 354.

[2] UL C 82 E, 1.4.2004, str. 457.

--------------------------------------------------